Euroopa Liidu Teataja L 010 , 16/01/2004 Lk 0016 - 0017



Komisjoni määrus (EÜ) nr 69/2004, 15. jaanuar 2004, millega lubatakse teha erandeid teatavatest nõukogu direktiivi 1999/105/EÜ sätetest seoses teatavast algmaterjalist saadud metsapaljundusmaterjali turustamisega EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 22. detsembri 1999. aasta direktiivi 1999/105/EÜ metsapaljundusmaterjali turustamise kohta, [1] eriti selle artikli 6 lõiget 7, ning arvestades järgmist: (1) Kooskõlas direktiiviga 1999/105/EÜ peab turustatav metsapaljundusmaterjal olema pärit algmaterjalist, mis vastab kõnealuse direktiivi lisades sätestatud nõuetele. (2) Heakskiidetud algmaterjalist pärit metsapaljundusmaterjali võib turustada mitmes kategoorias, sealhulgas "tingimustele vastav". (3) Nõukogu direktiiviga 66/401/EMÜ [2] varem hõlmamata liigi algmaterjalist saadakse metsapaljundusmaterjal, mis ei vasta kõikidele direktiivi 1999/105/EÜ nõuetele ja ei saa neid nõudeid pikast elutsüklit tulenevalt mõistliku aja jooksul täita. (4) Seepärast tuleks paljundusmaterjali tootmiseks ettenähtud algmaterjali puuduse vältimiseks lubada teha erandeid piiratud ajal ja vastavalt eritingimustele. (5) Käesoleva määrusega ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Käesolevat määrust kohaldatakse Pinus pinaster Ait. algmaterjali suhtes, mis vastab direktiivi 1999/105/EÜ nõuetele, välja arvatud kõnealuse direktiivi IV lisa punkti 1 alapunkt c. 2. Kui paljundusmaterjal on pärit lõikes 1 osutatud liigi algmaterjalist, võivad liikmesriigid lubada kõnealuse paljundusmaterjali turustamist kategoorias "tingimustele vastav". Käesolevas määruses kasutatakse direktiivi 1999/105/EÜ artiklis 2 esitatud mõisteid "algmaterjal", "paljundusmaterjal", "tingimustele vastav" ja "ametiasutus". Artikkel 2 1. Liikmesriigid teatavad komisjonile ja teistele liikmesriikidele käesoleva määruse alusel metsapaljundusmaterjali tootmiseks heakskiidetud algmaterjalist. 2. Direktiivi 1999/105/EÜ artiklis 10 osutatud heakskiidetud algmaterjali riikliku loetelu kirjes näidatakse märkusega "Direktiivi 1999/105/EÜ artikli 6 lõige 7", et algmaterjal ei vasta kõigile kõnealuse direktiivi nõuetele. 3. Direktiivi 1999/105/EÜ artiklis 11 osutatud ühenduse metsapaljundusmaterjali tootmiseks heakskiidetud algmaterjali loetelu kirjes näidatakse märkusega "Direktiivi 1999/105/EÜ artikli 6 lõige 7", et algmaterjal ei vasta kõigile kõnealuse direktiivi nõuetele. 4. Direktiivi 1999/105/EÜ artikli 12 esimeses taandes osutatud põhisertifikaadi kirjes näidatakse märkusega "Direktiivi 1999/105/EÜ artikli 6 lõige 7", et algmaterjal ei vasta kõigile kõnealuse direktiivi nõuetele. Käesoleva määruse lisas on sätestatud üksikasjalik teave. Artikkel 3 Artikli 1 alusel lubatud algmaterjalist pärit metsapaljundusmaterjali turustamise ajal on direktiivi 1999/105/EÜ artikli 14 lõikes 1 nõutud tarnija etiketil või dokumentides kirjas, et "Materjal vastab komisjoni määrusega (EÜ) nr 69/2004 ettenähtud nõuetele". Artikkel 4 Käesolev määrus jõustub seitsmendal päeval pärast selle avaldamist Euroopa Liidu Teatajas. See kaotab kehtivuse 15 aastat pärast jõustumist. Käesolev määrus on tervikuna siduv ja vahetult kohaldatav kõikides liikmesriikides. Brüssel, 15. jaanuar 2004 Komisjoni nimel komisjoni liige David Byrne [1] EÜT L 11, 15.1.2000, lk 17. [2] EÜT 125, 11.7.1966, lk 2326/66. -------------------------------------------------- LISA Vastavalt VIII lisa B osale põhisertifikaadis sätestatav teave 1. Lõike 1 punktis b esitatakse tekst "Direktiivi 1999/105/EÜ artikli 6 lõige 7" ja algmaterjali asjakohane nimi. 2. Lõikes 6 esitatakse tekst "Direktiivi 1999/105/EÜ artikli 6 lõige 7" ja registriviide. 3. Lõikes 20 esitatakse tekst "Direktiivi 1999/105/EÜ artikli 6 lõige 7". --------------------------------------------------